Soektog na mynwerkers by Gamsberg duur voortDie Gamsberg-sinkmyn (Foto: Vedanta Zinc International) Daar word steeds na twee mynwerkers gesoek ná ’n voorval Dinsdag by die Gamsberg-sinkmyn in die Noord-Kaap. Agt mynwerkers is reeds gister na veiligheid gebring. Black Mountain Mining, ’n filiaal van Vedanta Zinc International, het Woendag gesê sy span werk nog onverpoos saam met die mynreddingsdienste om die laaste twee mynwerkers op te spoor en na veiligheid te bring. Dít nadat ’n “geotegniese fout” Dinsdag om 01:15 by die westelike gedeelte van die suidelike skag van die sinkmyn aangemeld is. “Die bestuur van Gamsberg het besluit om alle mynboubedrywighede tot verdere kennisgewing te staak. Die spanne se eerste prioriteit bly die soek en redding van die twee kollegas.”